Kremský, Peter, poslanec NR SR (2022-02-03):
Ďakujem, pán predsedajúci. Vážené kolegyne tu ani nevidím, tak asi iba vážení kolegovia dnes, ctená snemovňa, chcel by som uviesť návrh zákona, ktorý v posledných dňoch vzbudil veľkú pozornosť aj na slovenskej mediálnej scéne. Žiaľ, veľmi veľa tých informácií, ktoré sa objavili, boli dezinformácie, k tomu sa asi ešte vrátim, a preto chcem povedať pár konkrétnych vecí, faktov a reálnych informácií o tejto zmene, ktorú navrhujem. Novela živnostenského zákona podľa môjho návrhu by mala priniesť zavedenie novej viazanej živnosti, ktorá sa bude nazývať právne poradenstvo. Toto právne poradenstvo vlastne bude umožňovať poskytovanie poradenstva v špeciálne, taxatívne vymedzených oblastiach a pre taxatívne vymedzené činnosti, to je poskytovanie právnych rád, spisovanie listín o právnych úkonoch, spracúvanie právnych rozborov, vykonávanie právneho poradenstva v oblasti tvorby práva, konzultačnú činnosť v oblasti tvorby práva a poskytovanie ďalších foriem právneho poradenstva. Teraz sa vrátim preto k tomu, prečo hovorím o dezinformáciách. Objavilo sa tu veľmi veľa správ o tom, ako ideme v podstate umožňovať akúkoľvek právnu činnosť, akékoľvek právne služby pre právnikov, ktorí nie sú členmi advokátskej komory. Chcem veľmi jasne povedať, že to nie je pravda. Tento návrh naďalej ponecháva možnosť zastupovať klientov v konaniach len advokátom. Čiže ide o sporovú alebo nesporovú agendu, to je veľký rozdiel, a samozrejme, že pred súdom a v sporovej agende bude aj naďalej klienta môcť zastupovať iba advokát. Takisto takýto právny poradca, takto, nová viazaná živnosť mu neumožní autorizovať zmluvy o prevode nehnuteľností. Vlastne zámerom tohto návrhu je umožniť otvorenie trhu pre limitovaný počet právnikov, samozrejme s právnickým vzdelaním druhého stupňa, v oblastiach, ktoré sú jednoduchšie a ktoré aj v súčasnosti veľmi často nevykonávajú advokáti. Kto ich teda potom vykonáva? Keďže pre mnohých občanov a pre mnohé, najmä malé firmy sú služby advokátov príliš drahé, tak sa zvyčajne obracajú na bežných právnikov, ktorí ich poskytujú na základe konzultačných služieb, na základe toho, že si založia firmu, ktorá poskytuje takéto konzultačné služby, veľmi veľa takýchto služieb poskytujú napríklad realitní makléri, takisto realitné agentúry a povedzme si úplne otvorene, že veľmi veľká časť takýchto právnických služieb a právnického poradenstva, že ju poskytuje jeden veľký a veľmi silný dodávateľ, ktorý sa volá Google. Ľudia si sťahujú rôzne zmluvy z internetu, upravujú si ich, chodia za susedmi alebo za niekým, kto má aspoň nejaké trošku právne vedomie, a takto teda sa snažia zabezpečiť si nejakú takúto zmluvu. Samozrejme, a dôvodom tohto celého sú obavy z toho, že by sa im vlastne takéto právnické služby advokáta predražili. Tieto obavy nie sú úplne neodôvodnené. Keď si predstavíme človeka, ktorý dajme tomu chce predať auto v hodnote päťtisíc eur a išiel by za advokátom, aby mu pripravil takúto kúpno-predajnú zmluvu, tak za to zaplatí zhruba 300 eur. A jednoducho ten advokát ani nemôže ísť nižšie s touto cenou, jedine ak by to urobil načierno, čo, samozrejme, nepredpokladám. A samozrejme, že takáto služba advokáta by sa takémuto človeku predražila. V prípade, že by to bol napríklad byt za 150-tisíc eur niekde v Bratislave alebo domček niekde pri Žiline, tak tam služby advokáta alebo nárok na odmenu podľa vyhlášky začína niekde na 700 eurách, čo, samozrejme, pre mnohých ľudí je veľmi vysoká suma. Súčasná úprava poskytovania právnych služieb výlučne cez advokátov nepomáha občanom. Nepomáha ekonomike, nepomáha podnikateľskému prostrediu, ale vlastne obmedzuje vstup na trh a veľmi výrazne ho reguluje. Vieme, že takéto, takýto stav bol v minulosti trošku iný. Existovali tu komerční právnici, ktorí poskytovali takéto služby, ale pred časom prišla úprava zákona, ktorou sa vlastne táto profesia komerčných právnikov, môžem povedať, že zrušila a ich komora sa zlúčila s advokátskou komorou a vlastne odvtedy je možné, že takéto služby poskytuje alebo je dovolené, že ich poskytujú výlučne advokáti. Ja som si dal urobiť štúdiu Parlamentného inštitútu, ako toto vyzerá, takáto úprava, v iných krajinách Európskej únie, môžem vám ju kľudne poskytnúť, dá sa aj stiahnuť na ich stránke, a z nej vyplýva, že v Európskej únii je v podstate niekoľko alebo dve základné skupiny krajín, možno tri. V jednej skupine je, sú tieto služby veľmi liberálne postavené. To znamená, že právnické služby môžu poskytovať nielen advokáti, ale aj bežní právnici a niektoré dokonca aj ľudia bez právnického vzdelania, napríklad takéto krajiny sú Fínsko, Švédsko. Potom je skupina, kde je to do určitej miery uvoľnené, poviem vám napríklad príklad Španielska, to je veľká krajina, známa, a tam poskytovateľmi právnických služieb sú absolventi právnických fakúlt a sociálnych odborov, graduado sociales, ak som to dobre prečítal. Takýto absolvent sa môže stať právnym poradcom pre sociálne zabezpečenie, právne konzultácie a rady a zároveň je oprávnený na konania vo veciach súdnych procesov v oblasti pracovného práva a sociálneho zabezpečenia. Čiže dokonca môže sa podieľať na súdnych procesoch. Holandsko. Ďalšia zaujímavá krajina. Holandsko má pri poskytovaní právnych služieb neregulovaný trh v oblastiach, ktoré nespadajú do oblasti zastupovania pred súdom, napríklad správne a pracovné právo. Mohol by som povedať viacero takýchto krajín, nebudem zdržovať a možno len zhrniem, že ten právny stav, ktorý je na Slovensku, je veľmi podobný právnemu stavu v Nemecku a v Rakúsku, čiže predpokladám, že to vychádza z neho, a je to v podstate tradičný stav v týchto nemecky hovoriacich krajinách, kde právnické služby sú vyhradené výlučne advokátom, na druhej strane takýchto komôr je zvyčajne viac a nie je iba jedna, to znamená, že aj tá regulácia je v podstate určitým spôsobom rozložená na viacero subjektov a advokát si môže vybrať, ktorej komory sa stane členom. Možno ešte spomeniem to, že ľudia aj po prijatí tohto návrhu zákona si budú môcť vybrať, či tieto konzultácie, vypracovanie zmlúv, právne podklady na úrady a podobne si dajú vypracovať advokátom alebo právnym poradcom. To im, samozrejme, nikto nebude brániť a ak niekto chce mať väčší pocit istoty, že si to dá vypracovať u advokáta, samozrejme, je to jeho rozhodnutie a nikto mu v tom nebude brániť a tak je to aj dobré. Je to možno podobné, keď dám taký príklad, ako sú prekladateľské agentúry, ktokoľvek z nás si môže dať urobiť preklad v prekladateľskej agentúre, sú ich na trhu desiatky. Dokonca aj veľa živnostníkov je na trhu, ale samozrejme, že nie každý z nich má pečiatku na úradného prekladateľa, na určité úradné listiny je nutná, nutné mať takúto pečiatku, keď ich chcete mať preložené a, samozrejme, keď niekto chce mať väčšiu istotu, že takýto preklad je spoľahlivý a je dokonalý, tak môže si ho dať urobiť takémuto súdnemu prekladateľovi. Čiže, čiže veľmi podobný, veľmi podobná situácia, si myslím, že by bola aj v takejto, tejto oblasti, keď tento návrh zákona by sa podarilo presadiť. Možno ešte také zhrnutie na záver: Tento návrh zákona by mal priniesť zefektívnenie situácie na trhu poskytovania právneho poradenstva. Ide o to, že máme na výber medzi reguláciou, vysokou reguláciou, ktorá je vlastne skutočnosťou dnes, a určitým uvoľnením trhu a slobodnejším prístupom k právnickému poradenstvu, ktoré navrhujem. Tým, že sa zvýši konkurencia na trhu a podporí sa slobodné, slobodné podnikanie, tak predpokladám, že sa zvýši prístup občanov a malých firiem k právnemu poradenstvu a takisto sa vytvorí určitý tlak na advokátov, aby svoje služby poskytovali kvalitnejšie, aby svoje služby poskytovali aj lacnejšie, a takisto predpokladám, že sa do určitej miery obmedzia bariéry pre vstup do advokátskej komory a pre vstup vlastne na trh týchto advokátskych služieb. Ničím sa neobmedzujú kompetencie advokátov, v sporoch a konaniach pred súdmi budú naďalej jedinými, kto môže takéto služby vykonávať, čím, samozrejme, je aj ďalej chránená dostupnosť alebo kvalita súdneho procesu, pretože Slovenská advokátska komora by sa mala starať o to, aby takíto advokáti boli dobre pripravení, aby poskytovali kvalitné služby. Takže ďakujem za váš záujem, že ste ma vypočuli, a chcem vás požiadať o podporu tohto návrhu zákona. Ďakujem.